**PROIECT - DECIZIA ETAPEI DE ÎNCADRARE**

**Nr. ................. din .....................**

Ca urmare a solicitării de emitere a acordului de mediu adresate de **HELAPHARM WAREHOUSE DISTRIBUTION S.R.L.**, cu sediul în Ploiești, Strada Stânjeneilor, Nr. 6, Ap. Camera 3, județul Prahova, înregistrată la Agenția pentru Protecția Mediului Prahova cu nr. .......... din ............... și completată cu nr. ............. din ............, în baza Legii nr. 292/2018, *privind evaluarea impactului anumitor proiecte publice și private asupra mediului* și a [Ordonanței de Urgență a Guvernului nr. 57/2007](http://legislatie.just.ro/Public/DetaliiDocumentAfis/202496), *privind regimul ariilor naturale protejate, conservarea habitatelor naturale, a florei și faunei sălbatice*, aprobată cu modificări și completări prin [Legea nr. 49/2011](http://legislatie.just.ro/Public/DetaliiDocumentAfis/127715), cu modificările și completările ulterioare,

 Agenția pentru Protecția Mediului Prahova decide, ca urmare a consultărilor desfășurate în cadrul ședinței comisiei de analiză tehnică din data de ....................., că proiectul **,,*CONSTRUIRE IMOBIL DE LOCUINȚE COLECTIVE D+P+8, ALEI CAROSABILE ȘI PIETONALE, ANEXE, ÎMPREJMUIRE, ORGANIZARE DE ȘANTIER ȘI BRANȘAMENTE UTILITĂȚI*”,** propus a fi amplasat în Ploiești, Strada Văleni, Nr. 44, județul Prahova, **nu se supune evaluării impactului asupra mediului, nu se supune evaluării adecvate și nu se supune evaluării impactului asupra corpurilor de apă.**

**JUSTIFICAREA PREZENTEI DECIZII:**

**I. Motivele pe baza cărora s-a stabilit necesitatea neefectuării evaluării impactului asupra mediului sunt următoarele:**

**a)** proiectul se încadrează în prevederile Legii nr. 292/2018, *privind evaluarea impactului anumitor proiecte publice și private asupra mediului*, Anexa nr. 2, pct. 10.(b), 11.(c); conform criteriilor de selecție pentru stabilirea evaluării impactului asupra mediului din Anexa 3 ale aceleiași legi, ***nu se supune evaluării impactului asupra mediului.***

**b) Caracteristicile proiectului:**

**b.1. Dimensiunea și concepția întregului proiect:**

Prin această investiție se propune eliberarea amplasamentului de construcții ce aparțineau unui ansamblu de producție a produselor de panificație, construcții nefuncționale, aliate într-o stare avansată de degradare, inestetice cu factori de risc sanitar și din punctul de vedere al siguranței în exploatare.

Imobilul cu funcțiunea de locuințe colective și regim de înălțime D+P+7E+8Er. este propus a se realizeaza în cadrul unei prime etape din procesul de edificare a unui cartier rezidențial cu 4 sau 5 clădiri cu funcțiunea de locuințe colective, parcaje și spații comerciale.

Autorizarea s-a realizat în baza documentației de urbanism faza PUZ, aprobată prin HCL nr. 93/31.03.2020.

**DESCRIEREA PROIECTULUI:**

În imobil se află 59 de apartamente, câte 6 pe nivel de la demisol la etajul 7 și 4 apartamente la etajul 8 – retras.

***La alcătuirea clădirilor pe exterior se propun următoarele materiale:***

* închideri din zidarie (cărămidă ceramică sau BCA);
* anveloparea construcțiilor cu polistiren de diferite grosimi (10 cm la fațade, 5- 20 cm la intrados plăci și în dreptul golurilor de ferestre și uși, polistiren de 20 cm placare terase, etc);
* bariere de propagare a incendiului pe fațade, alcătuite din vată minerală bazaltică, cu înălțimea de min 30 cm, dispuse pe fațade, în dreptul planșeelor de beton;
* tâmplărie exterioară din PVC, culoare gri, cu geam termopan;
* tencuială decorativă culorile alb, gri închis, gri deschis, somon;

***La alcătuirea clădirilor pe interior se propun următoarele materiale:***

* pereți interiori de compartimentare din zidărie de 11.5 cm;
* buiandrugi prefabricați Cemacom, cu sprijinire de min 12,5 cm pe ambele părți ale golului;
* tencuială pe bază de ciment la pereți;
* placări de gips carton la tavane;
* vopsitorii lavabile la pereți și tavane;
* hidroizolarea pardoselilor teraselor și spațiilor umede interioare (bucătării, băi) cu hidroizolație lichidă și a pereților pe care sunt montate corpuri sanitare (chiuvete, lavoare, bideuri, closete, căzi, dușuri etc). întoarcerea izolației lichide pe pereți cel puțin 30 cm;
* placări ceramice interioare la circulațiile comune, pardoseli băi, bucătării și placări ceramice exterioare la terasele exterioare;
* parchet la living, dormitoare, circulații interioare apartamente.

**ORGANIZAREA DE ȘANTIER:**

Organizarea de șantier se va realiza în incintă. Amplasamentul va fi refăcut pentru a răspunde cerințelor de exploatare și va fi amenajat cu spații verzi, zone de recreere, spații de joacă, parcaje la sol.

Organizarea de șantier constă în containere amplasate pe site cu funcțiunile de birouri și vestiare. Se vor mai amplasa wc-uri ecologice, cabină de pază, iar depozitarea materialelor de construcții se va face pe platforme betonate.

***La părăsirea frontului de lucru a autovehiculelor, roțile acestora vor fi spălate pentru a evita împrăștierea materialului folosit în construcție pe drumurile adiacente și pentru a evita ridicarea de pulberi în aer.***

**b.2. Cumularea cu alte proiecte existente și/sau aprobate:** *nu este cazul*.

**b.3. Utilizarea resurselor naturale, în special a solului, a terenurilor, a apei și a biodiversității:**

Apele pluviale vor fi captate în bazine de retenție și de acolo folosite pentru irigare sau deversate controlat în rețeaua de canalizare a orașului. Apele pluviale captate din zona locurilor de parcare vor fi captate în separator de hidrocarburi și de acolo evacuate controlat în rețeaua de canalizare sau folosite pentru irigații.

**b.4.Cantitatea și tipurile de deșeuri generate/gestionate:**

Colectarea deșeurilor menajere se va face pe categorii, în europubele cu capac, amplasate centralizat în apropierea accesului carosabil într-o cameră de deșeuri dimensionată și amplasată corespunzator (prevazută cu sursă de apă și rețea de canalizare proprie), de unde vor fi preluate de operatorul local autorizat și transportate în spațiile de depozitare special amenajate.

Pe parcursul execuției obiectivului, deșeurile rezultate în procesul de edificare vor fi gestionate de constructor urmâd să fie transportate în condiții corespunzătoare în locurile de depozitare special amenajate în acest sens.

În vederea eliminării impactului negativ al deşeurilor asupra mediului şi sănătăţii umane se va ţine cont de următoarele :

**În conformitate cu Legea nr. 211/2011, *privind regimul deșeurilor*, titularul are următoarele obligații:**

* să asigure evidența gestiunii deșeurilor pentru fiecare tip de deșeu, în conformitate cu modelul prevăzut în Anexa [nr. 1](http://legestart.ro/Hotararea-856-2002-evidenta-gestiunii-deseurilor-aprobarea-listei-cuprinzand-deseurile-inclusiv-deseurile-periculoase-%28MTU4MTc-%29.htm#art1000000) la Hotărârea Guvernului nr. 856/2002, cu completările ulterioare, și să o transmită anual agenției județene pentru protecția mediului;
* să gestioneze corespunzător deșeurile, fără a pune în pericol sănătatea umană și fără a dăuna mediului, în special:
	+ fără a genera riscuri pentru aer, apă, sol, faună sau floră;
	+ fără a crea disconfort din cauza zgomotului sau a mirosurilor;
	+ fără a afecta negativ peisajul sau zonele de interes special.
* să valorifice deșeurile cu respectarea ierarhiei deșeurilor și a protecției sănătății și a mediului;
* abandonarea deșeurilor este interzisă;

**b.5. Poluarea și alte efecte negative:**

Prin specificul legat de etapele de construire și funcționare, proiectul nu prezintă un impact semnificativ asupra factorilor de mediu. Pentru implementarea proiectului, în special etapa de construcție, au fost alese soluții care să asigure o amprentă de mediu cât mai scăzută.

**b.6. Riscurile de accidente majore și/sau dezastre relevante pentru proiectul în cauză, inclusiv cele cauzate de schimbarile climatice, conform informațiilor științifice:** *nu este cazul.*

**b.7. Riscurile pentru sănătatea umană (de ex. din cauza contaminării apei sau a poluării atmosferice):** *nu este cazul*.

**c) Amplasarea proiectului:**

**c.1. Utilizarea actuală și aprobată a terenurilor:**

Imobilul cu nr. Cadastral 121418, format din teren în suprafață de 16.690 mp și construcțiile aflate pe acesta, se află situat în intravilanul Municipiului Ploiești și este proprietatea Helapharm Warehouse Distribution SRL conform contractului de vânzare – cumpărare nr. 1889/27.06.2018 si extrasului de carte funciaraă pentru informare eliberat de OCPI Prahova.

Conform PUG și RLU, terenul se află în zona de protecție a infrastructurii feroviare. Folosința actuală a terenului este curți – construcții, conform Certificatului de Urbanism nr. 405 din 15.05.2020 emis de Primăria Municipiului Ploiești.

**c.2. Bogăția, disponibilitatea, calitatea și capacitatea de regenerare relative ale resurselor naturale, inclusiv solul, terenurile, apa și biodiversitatea, din zonă și din subteranul acesteia:**

Dupa finalizarea lucrărilor de construcție, eventualele zone ocupate temporar de proiect vor fi curățate și nivelate, surplusul de pamânt rezultat din excavare, se va depozita intr-un spațiu gasit de comun acord cu Primăria Ploiești.

**c.3. Capacitatea de absorbție a mediului natural, acordându-se o atenție specială următoarelor zone:**

* zone umede, zone riverane, guri ale râurilor; - *nu este cazul*;
* zone costiere şi mediul marin; - *nu este cazul*;
* zonele montane şi forestiere; - *nu este cazul*;
* arii naturale protejate de interes naţional, comunitar, internaţional; - *nu este cazul;*
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică; - *nu este cazul.*
* zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri; - *nu este cazul;*
* zonele cu o densitate mare a populaţiei: *- nu este cazul;*
* peisaje şi situri importante din punct de vedere istoric, cultural sau arheologic: *- nu este cazul*.

**d) Tipurile şi caracteristicile impactului potenţial:**

**d.1. Importanţa şi extinderea spaţială a impactului** - de exemplu, zona geografică şi dimensiunea populaţiei care poate fi afectată: *nu este cazul*;

**d.2. Natura impactului**: impact relativ redus și local pe perioada de implementare a proiectului;

**d.3. Natura transfrontalieră a impactului**: *nu este cazul*;

**d.4. Intensitatea şi complexitatea impactului**: *nu este cazul*;

**d.5. Probabilitatea impactului**:

Impact cu probabilitate redusă atât pe parcursul realizării investiției cât și după darea în exploatare a acesteia, deoarece măsurile prevăzute prin proiect nu vor afecta semnificativ factorii de mediu (aer, apă, sol, așezări umane).

Zgomotele și vibrațiile caracteristice investiției analizate vor fi generate de motoarele autovehiculelor și utilajelor de construcții.

**d.6. Debutul, durata, frecvenţa şi reversibilitatea preconizate ale impactului**:

Odată cu începerea lucrărilor caracteristice proiectului, pe parcursul implementării proiectului, având caracter temporar și efecte pe termen scurt și va înceta odată cu finalizarea lucrărilor.

**d.7. Cumularea impactului cu impactul altor proiecte existente şi/sau aprobate:** - *nu este cazul*;

**d.8. Posibilitatea de reducere efectivă a impactului**: *nu este cazul.*

**II. Motivele pe baza cărora s-a stabilit necesitatea neefectuării evaluării adecvate sunt următoarele:** *Nu este cazul.*

Amplasamentul nu se află în perimetrul sau în vecinătatea unei arii naturale protejate de interes național/internațional/comunitar.

**III. Motivele pe baza cărora s-a stabilit necesitatea neefectuării evaluării impactului asupra corpurilor de apă:** *Nu este cazul*.

Proiectul nu intră sub incidența art. 48 și 54 din Legea apelor nr. 107/1996, cu modificările și completările ulterioare.

**Se vor respecta soluțiile tehnice care au stat la baza emiterii deciziei etapei de încadrare: memoriul tehnic, acte și avize emise de alte autorități.**

* respectarea etapelor privind construcţia şi montajul obiectivelor, a programului de control pe faze de execuţie;
* verificarea tehnică riguroasă a motoarelor autovehiculelor şi utilajelor necesare realizării proiectului, pentru a evita scurgerile de uleiuri şi carburanţi;
* depozitarea şi manipularea corespunzătoare a materialelor;
* se vor respecta prevederile legislatiei de mediu în vigoare, condițiile impuse prin acordurile, avizele și punctele de vedere emise de autoritățile implicate în avizarea proiectului;
* aveți obligația să colectați și să depozitați corespunzător deșeurile rezultate în urma proiectului;
* la terminarea lucrarilor de construire se va asigura salubritatea întregului amplasament, inclusiv a zonelor adiacente, prin eliminarea tuturor materialelor și resturilor rezultate din execuția obiectivului;
* depozitarea provizorie a materialelor pe amplasament se va realiza astfel încât să se reduca riscul poluării solurilor și a apei freatice;
* este interzisă poluarea în orice mod a resurselor de apă;
* se vor respecta prevederile Legii nr. 211/2011, art. 17 alin. (3), privind regimul deșeurilor, cu modificările și completările ulterioare; se interzice depozitarea deșeurilor de orice fel în alte locuri decât în cele special amenajate;
* deșeurile rezultate din lucrări se vor valorifica/elimina, pe măsura acumulării lor, prin societăți autorizate;
* privitor la protecția impotriva zgomotului: alegerea unor echipamente de muncă adecvate, care să emită cel mai mic nivel de zgomot posibil, folosirea de utilaje și mijloace de transport silențioase, reducerea la minim a traficului utilajelor în apropierea zonelor locuite;
* organizarea de șantier se va amenaja pe un perimetru cât mai redus.

**Informarea și participarea publicului la procedura de reglementare:**

Autoritatea competentă pentru protecția mediului a asigurat și garantat accesul liber la informație a publicului interesat/afectat de proiect.

Astfel, publicul a fost informat cu privire la depunerea solicitării în vederea obținerii acordului de mediu și asupra deciziei luate:

* afișate pe pagina proprie de internet a autorității competente pentru protecția mediului și la sediul acesteia;
* afișate de titular în data de 23.03.2020 și 23.03.2020 în ziarul Observatorul Prahovean și la Primaria Blejoi;
* afișate de titular în data de 29.04.2020 și 29.04.2020 la ziarul Observatorul Prahovean și la Primaria Blejoi;

Documentația aferentă proiectului a fost accesibila spre consultare de către public pe toată durat derulării procedurii de reglementare la sediul APM Prahova.

Precizăm că nu au existat sesizări și comentarii din partea publicului interesat/potențial afectat pe parcursul procedurii de reglementare.

Prezenta decizie este valabilă pe toată perioada de realizare a proiectului, iar în situația în care intervin elemente noi, necunoscute la data emiterii prezentei decizii, sau se modifică condițiile care au stat la baza emiterii acesteia, titularul proiectului are obligația de a notifica autoritatea competentă emitentă.Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor [Legii contenciosului administrativ nr. 554/2004](http://legislatie.just.ro/Public/DetaliiDocumentAfis/202940), cu modificările și completările ulterioare.Se poate adresa instanței de contencios administrativ competente și orice organizație neguvernamentală care îndeplinește condițiile prevăzute la art. 2 din Legea nr. 292/2018, privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018, privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoștința publicului a deciziei.

Autoritatea publică emitentă are obligația de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.

Prezenta decizie poate fi contestată în conformitate cu prevederile Legii nr. 292/2018, privind evaluarea impactului anumitor proiecte publice și private asupra mediului și ale [Legii nr. 554/2004](http://legislatie.just.ro/Public/DetaliiDocumentAfis/202940), cu modificările și completările ulterioare.

**Director Executiv,**

**Gabriela MUNTEANU**

**Şef Serviciu A.A.A.,**

**Olguța FIDEL**

*Întocmit,*

*Georgiana Victoria SOARE*